અમુક બાબતોમાં બ્રાન્ડ એક વ્યક્તિની જેમ હોય છે. કોઇ વ્યક્તિ જ્યારે જન્મે છે, ત્યારે એને એક શરીર, એક નામ, એક આકાર, એક કદ અને એક રંગ મળે છે. આ બધું ઉપરછલ્લું મહત્તવ ધરાવે છે. શરૂઆતમાં એ વ્યક્તિ માત્ર અનેક આશાઓ, સપનાંઓ અને આકાંક્ષાઓની પરિપૂર્તિના વાયદાથી વિશેષ કંઇ નથી હોતી. આ બધી સંભાવનાઓ હોય છે. ધીરે ધીરે એ વ્યકિતનાં લક્ષણો છતાં થાય છે. સમય જતાં એના આગમન વખતે એણે સર્જેલાં અરમાનો, સપનાંઓ કે આકાંક્ષાઓમાંથી કેટલું સાકાર થયું એના પરથી બહારના જગતમાં એ વ્યક્તિની છબી ઊભી થાય છે. વ્યક્તિ પોતાના જીવનમાં જે કાર્યો કરે છે, જે પરિણામો હાંસલ કરે છે, એનાથી જ એની સાચી ઓળખ ઊભી થાય છે.